CELEX: 32017D0289
Language: mt
Date: 2017-02-17 00:00:00
Title: Deċiżjoni tal-Kunsill (PESK) 2017/289 tas-17 ta' Frar 2017 li temenda d-Deċiżjoni (PESK) 2015/2005 li testendi l-mandat tar-Rappreżentant Speċjali tal-Unjoni Ewropea għall-Afganistan

18.2.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 42/13
            
         DEĊIŻJONI TAL-KUNSILL (PESK) 2017/289
   tas-17 ta' Frar 2017
   li temenda d-Deċiżjoni (PESK) 2015/2005 li testendi l-mandat tar-Rappreżentant Speċjali tal-Unjoni Ewropea għall-Afganistan
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikoli 33 u 31(2) tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:
   
               (1)
            
            
               Fit-22 ta' Lulju 2013, il-Kunsill adotta d-Deċiżjoni 2013/393/PESK (1) biex ħatar lis-Sur Franz-Michael SKJOLD MELLBIN bħala r-Rappreżentant Speċjali tal-Unjoni Ewropea (RSUE) għall-Afganistan.
            
         
               (2)
            
            
               Fl-10 ta' Novembru 2015, il-Kunsill adotta d-Deċiżjoni (PESK) 2015/2005 (2) li testendi l-mandat tar-RSUE sat-28 ta' Frar 2017.
            
         
               (3)
            
            
               Fit-12 ta' Mejju 2016, il-Kunsill ikkonferma l-impenn tal-Unjoni li tappoġġa lill-pulizija ċivili fl-Afganistan lil hinn mit-tlestija tal-missjoni EUPOL Afghanistan fl-2016. Il-Kunsill b'mod partikolari ssottolinja li l-progress miksub mill-Afganistan fir-rispett, il-protezzjoni u l-promozzjoni tad-drittijiet tal-bniedem, u speċjalment id-drittijiet tan-nisa u tat-tfal, għandu jiġi konsolidat u mtejjeb u integrat aktar fl-attivitajiet kollha tal-gvern. Dak l-appoġġ għandu jingħata b'mod partikolari permezz tal-infurzar tal-mandat tar-RSUE għall-Afganistan.
            
         
               (4)
            
            
               Il-mandat tar-RSUE għandu jiġi estiż għal perijodu ulterjuri ta' sitt xhur.
            
         
               (5)
            
            
               Ir-RSUE ser jimplimenta l-mandat tiegħu fil-kuntest ta' sitwazzjoni li tista' tiddeterjora u li tista' timpedixxi li jinkisbu l-objettivi tal-azzjoni esterna tal-Unjoni kif stabbiliti fl-Artikolu 21 tat-Trattat,
            
         ADOTTA DIN ID-DEĊIŻJONI:
   Artikolu 1
   Id-Deċiżjoni (PESK) 2015/2005 hija emendata kif ġej:
   
               (1)
            
            
               l-Artikolu 1 huwa sostitwit b'dan li ġej:
               “Artikolu 1
               Rappreżentant Speċjali tal-Unjoni Ewropea
               Il-mandat tas-Sur Franz-Michael SKJOLD MELLBIN bħala r-RSUE għall-Afganistan huwa estiż sal-31 ta' Awwissu 2017. Il-Kunsill jista' jiddeċiedi li l-mandat tar-RSUE jintemm qabel, abbażi ta' valutazzjoni mill-Kumitat Politiku u ta' Sigurtà (KPS) u proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà (RGħ).”;
            
         
               (2)
            
            
               l-Artikolu 2 huwa sostitwit b'dan li ġej:
               “Artikolu 2
               Objettivi ta' politika
               Ir-RSUE għandu jirrappreżenta lill-Unjoni u jippromovi l-objettivi ta' politika tal-Unjoni fl-Afganistan, f'koordinazzjoni mill-qrib mar-rappreżentanti tal-Istati Membri fl-Afganistan. B'mod aktar speċifiku, ir-RSUE għandu:
               
                           (a)
                        
                        
                           jikkontribwixxi għall-implimentazzjoni tad-Dikjarazzjoni Konġunta UE-Afganistan, l-Istrateġija tal-UE f'Afghanistan 2014-16 kif ukoll għall-iżvilupp tal-Istrateġija l-ġdida tal-UE fl-Afganistan 2017-2020 u, skont kif ikun meħtieġ, għall-implimentazzjoni tal-Ftehim ta' Kooperazzjoni UE-Afganistan dwar is-Sħubija u l-Iżvilupp (CAPD) u tad-Direzzjoni Konġunta 'l Quddiem dwar kwistjonijiet ta' migrazzjoni bejn l-Afganistan u l-UE;
                        
                     
                           (b)
                        
                        
                           jappoġġa d-djalogu politiku Unjoni-Afganistan;
                        
                     
                           (c)
                        
                        
                           jappoġġa r-rwol ċentrali li għandha n-Nazzjonijiet Uniti (NU) fl-Afganistan b'enfasi partikolari fuq il-kontribut għal assistenza internazzjonali kkoordinata aħjar, biex b'hekk jippromovi l-implimentazzjoni tal-Communiqués tal-Konferenzi ta' Bonn, Chicago, Tokyo, Londra u Brussell, kif ukoll ir-Riżoluzzjonijiet rilevanti tan-NU;
                        
                     
                           (d)
                        
                        
                           jappoġġa l-proċess ta' riforma fl-Afganistan lejn servizz tal-pulizija fdat u effiċjenti li jaħdem f'konformità ma' standards internazzjonali, fi ħdan il-qafas tal-istat tad-dritt u r-rispett għad-drittijiet tal-bniedem.”;
                        
                     
         
               (3)
            
            
               l-Artikolu 3 huwa sostitwit b'dan li ġej:
               “Artikolu 3
               Mandat
               Sabiex jitwettaq il-mandat, ir-RSUE, f'kooperazzjoni mill-qrib mar-rappreżentanti tal-Istati Membri fl-Afganistan, għandu:
               
                           (a)
                        
                        
                           jippromovi l-fehmiet tal-Unjoni dwar il-proċess politiku u l-iżviluppi fl-Afganistan;
                        
                     
                           (b)
                        
                        
                           iżomm kuntatt mill-qrib ma', u jappoġġa l-iżvilupp ta', istituzzjonijiet Afgani rilevanti, b'mod partikolari l-Gvern u l-Parlament kif ukoll l-awtoritajiet lokali. Għandu wkoll jinżamm kuntatt ma' gruppi politiċi Afgani oħra u atturi rilevanti oħra fl-Afganistan, b'mod partikolari atturi rilevanti fis-soċjetà ċivili;
                        
                     
                           (c)
                        
                        
                           iżomm kuntatt mill-qrib ma' partijiet ikkonċernati internazzjonali u reġjonali rilevanti fl-Afganistan, b'mod partikolari mar-Rappreżentant Speċjali tas-Segretarju-Ġenerali tan-NU u r-Rappreżentant Ċivili Superjuri tal-Organizzazzjoni tat-Trattat tal-Atlantiku tat-Tramuntana (NATO) u ma' sħab u organizzazzjonijiet ewlenin oħrajn;
                        
                     
                           (d)
                        
                        
                           jagħti pariri dwar il-progress miksub biex jintlaħqu l-objettivi tad-Dikjarazzjoni Konġunta UE-Afganistan, tal-Istrateġija tal-UE fl-Afganistan 2014-16, tal-Ftehim ta' Kooperazzjoni UE-Afganistan dwar is-Sħubija u l-Iżvilupp (CAPD) u tal-Communiqués tal-Konferenzi ta' Bonn, Chicago, Tokyo, Londra u Brussell, b'mod partikolari fl-oqsma li ġejjin:
                           
                                       (i)
                                    
                                    
                                       it-tisħiħ tal-kapaċitajiet ċivili, b'mod partikolari fil-livell sub-nazzjonali;
                                    
                                 
                                       (ii)
                                    
                                    
                                       il-governanza tajba, il-ġlieda kontra l-korruzzjoni u l-istabbiliment ta' istituzzjonijiet meħtieġa għall-eżistenza tal-istat tad-dritt, b'mod partikolari ġudikatura indipendenti;
                                    
                                 
                                       (iii)
                                    
                                    
                                       ir-riformi elettorali u kostituzzjonali;
                                    
                                 
                                       (iv)
                                    
                                    
                                       ir-riformi fis-settur tas-sigurtà, inkluż it-tisħiħ ta' istituzzjonijiet ġudizzjarji u l-istat tad-dritt, l-armata nazzjonali u l-forza tal-pulizija, u b'mod partikolari, l-iżvilupp tas-servizz tal-pulizija ċivili;
                                    
                                 
                                       (v)
                                    
                                    
                                       il-promozzjoni tat-tkabbir, b'mod partikolari permezz tal-agrikoltura u l-iżvilupp rurali;
                                    
                                 
                                       (vi)
                                    
                                    
                                       ir-rispett għall-obbligi internazzjonali tal-Afganistan b'rabta mad-drittijiet tal-bniedem, inkluż ir-rispett għad-drittijiet ta' persuni li jagħmlu parti minn minoranzi u d-drittijiet tan-nisa u t-tfal;
                                    
                                 
                                       (vii)
                                    
                                    
                                       ir-rispett għall-prinċipji demokratiċi u l-istat tad-dritt;
                                    
                                 
                                       (viii)
                                    
                                    
                                       it-trawwim tal-parteċipazzjoni tan-nisa fl-amministrazzjoni pubblika, fis-soċjetà ċivili u, f'konformità mar-Riżoluzzjoni 1325(2000) tal-Kunsill tas-Sigurtà tan-NU, fil-proċessi ta' paċi;
                                    
                                 
                                       (ix)
                                    
                                    
                                       ir-rispett għall-obbligi internazzjonali tal-Afganistan, inkluża l-kooperazzjoni fl-isforzi internazzjonali għall-ġlieda kontra t-terroriżmu, it-traffikar illeċitu tad-droga, it-traffikar tal-bnedmin u l-proliferazzjoni tal-armi u ta' armi ta' qerda massiva u ta' materjali relatati;
                                    
                                 
                                       (x)
                                    
                                    
                                       il-faċilitazzjoni tal-assistenza umanitarja u r-ritorn b'mod ordnat ta' refuġjati u ta' persuni spostati internament; u
                                    
                                 
                                       (xi)
                                    
                                    
                                       it-tisħiħ tal-effettività tal-preżenza u tal-attivitajiet tal-Unjoni fl-Afganistan u l-kontribut għal:
                                       
                                                   —
                                                
                                                
                                                   il-formulazzjoni tar-rapport ta' implimentazzjoni dwar l-Istrateġija tal-UE fl-Afganistan 2014-16, kif mitlub mill-Kunsill;
                                                
                                             
                                                   —
                                                
                                                
                                                   il-formulazzjoni tal-Istrateġija UE-Afganistan 2017-20 ġdida;
                                                
                                             
                                                   —
                                                
                                                
                                                   l-implimentazzjoni tad-Direzzjoni Konġunta 'l Quddiem dwar kwistjonijiet ta' migrazzjoni bejn l-Afganistan u l-UE;
                                                
                                             
                                 
                     
                           (e)
                        
                        
                           appoġġ għall-iżvilupp ta' servizz tal-pulizija fl-Afganistan, jiġifieri permezz ta':
                           
                                       (i)
                                    
                                    
                                       monitoraġġ u konsulenza lill-awtoritajiet Afgani f'livell strateġiku biex jitjieb l-iżvilupp fit-tul ta' tmexxija u l-kapaċità ta' teħid ta' deċiżjonijiet bil-għan li titrawwem il-kapaċità tal-pulizija ċivili fi ħdan il-Pulizija Nazzjonali Afgana (ANP);
                                    
                                 
                                       (ii)
                                    
                                    
                                       monitoraġġ u konsulenza lill-Ministeru tal-Intern (MoIA) dwar aspetti magħżulin relatati mar-riforma tal-MoIA u l-professjonalizzazzjoni tal-ANP, bħall-implimentazzjoni ta' politiki relatati mal-pulizija fil-komunità, mal-pulizija mmexxija mill-intelligence, mal-investigazzjonijiet kriminali;
                                    
                                 
                                       (iii)
                                    
                                    
                                       monitoraġġ u konsulenza liċ-Ċentru tal-Ġustizzja Kontra l-Korruzzjoni fil-Ministeru tal-Ġustizzja għall-iżvilupp tal-kapaċità u l-kapaċitajiet biex tiġi indirizzata l-korruzzjoni fis-settur pubbliku fil-livelli għoljin;
                                    
                                 
                     
                           (f)
                        
                        
                           il-parteċipazzjoni attiva f'fora ta' koordinazzjoni lokali bħall-Bord Konġunt ta' Koordinazzjoni u Monitoraġġ, waqt li l-Istati Membri mhux parteċipanti jinżammu infurmati b'mod sħiħ dwar id-deċiżjonijiet meħudin f'dawn il-livelli;
                        
                     
                           (g)
                        
                        
                           il-parteċipazzjoni fi, u l-konsulenza dwar, il-pożizzjonijiet tal-Unjoni f'konferenzi internazzjonali fir-rigward tal-Afganistan b'kuntatti mill-qrib mal-awtoritajiet Afgani u mas-sħab internazzjonali prinċipali;
                        
                     
                           (h)
                        
                        
                           it-teħid ta' rwol attiv fil-promozzjoni tal-kooperazzjoni reġjonali permezz ta' inizjattivi rilevanti inkluż il-Proċess tal-Qalb tal-Asja/Istanbul u l-Konferenza Reġjonali għall-Kooperazzjoni Ekonomika dwar l-Afganistan (RECCA);
                        
                     
                           (i)
                        
                        
                           il-kontribuzzjoni għall-implimentazzjoni tal-politika tal-Unjoni dwar id-drittijiet tal-bniedem u tal-Linji Gwida tal-UE dwar id-Drittijiet tal-Bniedem, b'mod partikolari fir-rigward tan-nisa u t-tfal f'żoni milquta minn konflitti, speċjalment bil-monitoraġġ u l-indirizzar tal-iżviluppi f'dan ir-rigward;
                        
                     
                           (j)
                        
                        
                           l-għoti, skont kif ikun meħtieġ, ta' appoġġ għal proċessi ta' paċi li jkunu inklużivi u taħt tmexxija Afgana, li jwasslu għal soluzzjonijiet politiċi negozjati u rikonċiljazzjoni dejjiema f'konformità mal-paragrafu 25 tal-Communiqué mill-parteċipanti fil-Konferenza ta' Brussell dwar l-Afganistan, is-sħubija għall-prosperità u l-paċi.”;
                        
                     
         
               (4)
            
            
               fl-Artikolu 5, fil-paragrafu 1 jiżdied is-subparagrafu li ġej:
               “L-ammont ta' referenza finanzjarja maħsub biex ikopri n-nefqa relatata mal-mandat tar-RSUE fil-perijodu mill-1 ta' Marzu 2017 sal-31 ta' Awwissu 2017 għandu jkun ta' EUR 5 700 000.”;
            
         
               (5)
            
            
               l-Artikolu 14 huwa sostitwit b'dan li ġej:
               “Artikolu 14
               Rieżami
               L-implimentazzjoni ta' din id-Deċiżjoni u l-konsistenza tagħha ma' kontributi oħrajn mill-Unjoni lir-reġjun għandhom jiġu rieżaminati regolarment. Ir-RSUE għandu jippreżenta lill-Kunsill, lir-RGħ u lill-Kummissjoni rapport komprensiv dwar l-implimentazzjoni tal-mandat sal-aħħar tal-mandat tiegħu.”.
            
         Artikolu 2
   Dħul fis-seħħ
   Din id-Deċiżjoni għandha tidħol fis-seħħ fid-data tal-adozzjoni tagħha.
   
      Magħmul fi Brussell, is-17 ta' Frar 2017.
      
         
            Għall-Kunsill
         
         
            Il-President
         
         E. BARTOLO
      
   
   
      (1)  Deċiżjoni tal-Kunsill 2013/393/PESK tat-22 ta' Lulju 2013 li temenda d-Deċiżjoni 2013/382/PESK li testendi l-mandat tar-Rappreżentant Speċjali tal-Unjoni Ewropea għall-Afganistan (ĠU L 198, 23.7.2013, p. 47).
   
      (2)  Deċiżjoni tal-Kunsill (PESK) 2015/2005 tal-10 ta' Novembru 2015 li testendi l-mandat tar-Rappreżentant Speċjali tal-Unjoni Ewropea għall-Afganistan (ĠU L 294, 11.11.2015, p. 53).